
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 

DE DISCIPLINĂ ŞI IMUNITĂŢI
	
	               Bucureşti, 27.01.2009                                                                                               

               Nr.  Pl-x  167/2008


RAPORT

  asupra propunerii legislative pentru modificarea şi completarea  
Legii nr. 15/1968 Codul Penal al României, republicat
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea şi completarea  Legii nr. 15/1968 Codul Penal al României, republicat, trimisă cu adresa  Pl-x 167 din         8 aprilie 2008, înregistrată sub  nr. 31/294 din 9 aprilie 2008.    

Potrivit prevederilor art. 73 pct.3 lit. (h) şi art. 75 din Constituţia României, republicată, şi ale art.92 alin. (9) pct.2 lit. (i), din Regulamentul Camerei Deputaţilor, republicat, Camera Deputaţilor este Cameră decizională.
Senatul, în calitate de primă Cameră sesizată, a respins propunerea legislativă, în şedinţa din 19 martie 2008.

Consiliul Legislativ a avizat favorabil iniţiativa legislativă, cu  unele observaţii şi propuneri, conform avizului nr. 1321 din 1 octombrie 2007.

Guvernul, prin punctul de vedere transmis cu adresa nr. 2887 din            2 noiembrie 2007, nu susţine adoptarea  propunerii legislative.

Consiliul Superior al Magistraturii a avizat favorabil iniţiativa legislativă, conform avizului transmis cu adresa nr. 1154/2007 din 15 octombrie  2007.

Propunerea legislativă supusă dezbaterii are ca obiect de reglementare modificarea şi completarea Codului penal, în sensul majorării pedepsei pentru infracţiunea de seducţie, prevăzută la art. 199 şi al instituirii unei variante agravante a infracţiunii de hărţuire sexuală, prevăzută la art. 2031, în cazul săvârşirii faptei faţă de un minor. 



De asemenea, se propune instituirea regulii de punere în mişcare a acţiunii penale în cazul săvârşirii faţă de un minor a infracţiunii de abandon de familie prevăzută la art. 305, precum şi încriminarea faptei de a accepta servicii sexuale din partea unui minor care se prostituează, fiind propusă în acest sens, completarea art. 328 cu un nou alineat pentru infracţiunea de prostituţie.
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei juridice, de disciplină şi imunităţi au examinat propunerea legislativă susmenţionată în şedinţa din 27 ianuarie 2009, ocazie cu care au considerat că, dincolo de oportunitatea dezbaterii acestei iniţiative legislative şi pentru evitarea excesului de reglementări succesive, adoptarea acestei propuneri nu se justifică întrucât Ministerul Justiţiei a elaborat deja proiectul noului Cod penal, care va intra în dezbaterea Parlamentului. Prin acest proiect se aduce o îmbunătăţire corespunzătoare a sistemului sancţionator pentru infracţiunile încriminate în partea specială. Practica ultimului deceniu a demonstrat că nu creşterea exagerată a limitelor pedepsei este soluţia eficientă pentru combaterea criminalităţii.
 La lucrările Comisiei a participat, în calitate de invitat, din partea Ministerului Justiţiei şi Libertăţilor Cetăţeneşti, doamna Rodica Constantinovici – secretar de stat. 
Din numărul total de 25 membri ai Comisiei juridice, de disciplină şi imunităţi au participat la dezbateri 18 deputaţi.



În urma examinării propunerii legislative, membrii Comisiei au hotărât, cu unanimitate de voturi, să propună plenului Camerei Deputaţilor, respingerea  propunerii legislative pentru modificarea şi completarea  Legii nr. 15/1968 Codului Penal al României, republicat .

             În raport cu obiectul şi conţinutul său, ce vizează modificarea unei legi organice, propunerea legislativă  face parte din categoria legilor organice. 
                          PREŞEDINTE                                        SECRETAR, 

                           Daniel BUDA                                Gabriel ANDRONACHE
   Consilier,

Nicoleta Grecu

